บาทเปิด 34.84/86 แนวโน้มอ่อนค่า
เงินบาทเปิด 34.84/86 แนวโน้มอ่อนค่าจากแรงซื้อดอลล์ช่วงใกล้สิ้นเดือน
24 ก.ค. 2558

เงินบาทเปิด 34.84/86 แนวโน้มอ่อนค่าจากแรงซื้อดอลล์ช่วงใกล้สิ้นเดือน
นักบริหารเงิน เปิดเผยว่า เงินบาทเปิดตลาดเช้านี้อยู่ที่ระดับ 34.84/86 บาท/ดอลลาร์ อ่อนค่าต่อจากช่วงเย็นวานนี้ที่ปิดตลาดที่ระดับ 34.70 บาท/ดอลลาร์
เงินบาทวันนี้ยังมีโอกาสอ่อนค่าได้ต่อ เนื่องจากวันนี้ยังมี flow ซื้อดอลลาร์ lot ใหญ่ ประกอบกับเป็นช่วงใกล้จะสิ้นเดือนที่มักจะมีแรงซื้อดอลลาร์เข้ามาเป็นปกติอยู่แล้ว นอกจากนี้จากปัจจัยต่างประเทศเองยังค่อนข้างเอื้อให้บาทไปในทิศทางที่อ่อนค่า เช่น แนวโน้มตัวเลขเศรษฐกิจสหรัฐที่ออกมาดี หนุนความเชื่อมั่นมากขึ้นที่เฟดจะปรับขึ้นดอกเบี้ยในเดือนก.ย.นี้ นอกจากนี้เงินหยวนยังปรับตัวแข็งค่าขึ้นเมื่อเทียบกับดอลลาร์
"ต้องดูว่าวันนี้ flow ซื้อดอลลาร์ lot ใหญ่จะหมดหรือยัง ประกอบกับปกติแล้วใกล้สิ้นเดือนจะมีแรงซื้อดอลลาร์อยู่แล้ว ซึ่งถ้า flow หมด ก็คาดว่าบาทจะปรับฐานได้ไม่น่าไปแตะ 34.95 บาท แต่หากหลุดจากนี้ไป บาทก็มีโอกาสแตะ 35 บาท ต้องจับตาว่าแบงก์ชาติจะทำอะไรหรือไม่" นักบริหารเงิน ระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 34.90-34.95 บาท/ดอลลาร์